FI Euroopan unionin virallinen lehti CE 84/486

(2004/C 84 E/0563)

KIRJALLINEN KYSYMYS E-2332/03

esittäjä(t): Franz Turchi (UEN) komissiolle

(16. heinäkuuta 2003)

Aihe: Euroopan yhteisön perustamissopimuksen 43 artiklan rikkominen

Euroopan yhteisön perustamissopimuksen 43 artiklassa (entisessä perustamissopimuksen 52 artiklassa) kielletään rajoittamasta yhden jäsenvaltion kansalaisen asettumista toisen jäsenvaltion alueelle. Euroopan yhteisöjen tuomioistuin on Krausin oikeusasiassa 31. maaliskuuta 1993 antamassa tuomiossaan tehnyt selväksi, että kyseinen vapaus koskee myös sellaisia jäsenvaltion kansalaisia, jotka ovat saaneet yhteisön lainsäädännössä hyväksytyn ammatillisen pätevyyden ja ovat muuten omassa kotimaassaan vastaavassa asemassa kaikkien niiden kanssa, jotka nauttivat perustamissopimuksen takaamista oikeuksista ja vapauksista.

Lääkärinammattia, lääketieteeseen liittyviä ammatteja ja apteekkialan ammatteja koskevien rajoitusten asteittainen poistaminen riippuu 47 artiklan mukaan niiden harjoittamisen edellytysten yhteensovittamisesta eri jäsenvaltioissa, mikä tapahtuu käytännössä soveltamalla vastaavia direktiivejä tutkintojen ja tutkintovaatimusten vastavuoroisesta hyväksymisestä ja kansallisten tutkintojen hyväksymistä ja harjoittamista koskevien vaatimusten yhdenmukaistamisesta.

Euroopan yhteisöjen tuomioistuin teki selväksi Hocsmanin oikeusasiassa antamassa tuomiossaan, että perustamissopimuksen 43 artikla velvoittaa kansalliset viranomaiset tapauskohtaisesti vertaamaan hakijoiden toimittamia todistuksia, joihin kuuluvat myös kolmansissa maissa saadut todistukset. Direktiivin 78/686/ETY (1) mukaan jäsenvaltioiden on tunnustettava sellaiset tutkintotodistukset, todistukset ja muut muodollista kelpoisuutta osoittavat asiakirjat hammaslääketieteessä, jotka on annettu jäsenvaltioiden kansalaisille toisessa jäsenvaltiossa direktiivin 78/687/ETY (2) mukaisesti siten, että kyseinen pätevyystodistus antaa jäsenvaltion alueella saman oikeuden hammaslääkärintoimen aloittamiseen ja sen harjoittamiseen kuin jäsenvaltion itsensä antamat pätevyystodistukset. Euroopan komissio sai 11. ja 13. maaliskuuta 2003 kolme Italian tasavaltaa vastaan tehtyä kantelua perustamissopimuksen 43 artiklan rikkomisesta. Kantelut ovat esittäneet Italian kansalaiset, joilla on hammaslääketieteen tutkintotodistus tai joilla on yhteisön toisen jäsenvaltion tai kolmannen valtion, Kroatian, myöntämä tutkintotodistus, joka on jo tunnustettu toisessa jäsenvaltiossa mutta jota Italian tasavalta ei tunnusta.

Euroopan komissio muistutti 21. marraskuuta 2001 päivätyllä kirjeellään Italian viranomaisia tarpeesta noudattaa lainsäädännössä säädettyjä velvollisuuksia. Voisiko komissio ilmoittaa, onko sen mielestä nyt tullut aika puuttua tilanteeseen virallisella huomautuskirjeellä ja saada Italian viranomaiset siten lopultakin lopettamaan yhteisön lainsäädännön rikkominen?

Frits Bolkesteinin komission puolesta antama vastaus

(4. syyskuuta 2003)

Komissio on vetoomusten nro 34, 105 ja 303/2000 (3) ansiosta hyvin perillä asiasta, joka koskee sellaisten hammaslääketieteen alan tutkintotodistusten, jotka yhteisön kansalaiset ovat saaneet yhteisön ulkopuolisissa maissa ja jotka jokin toinen unionin jäsenvaltio on jo tunnustanut, tunnustamista Italiassa.

Komissio haluaa tarkentaa, että Italian viranomaiset tekivät maaliskuussa 2002 päätöksen asianosaisten tutkintojen ammatillista tunnustamista koskevasta hakemuksesta otettuaan huomioon heidän koulutuksensa ja ammatillisen kokemuksensa yhteisöjen tuomioistuimen asiassa C-238/98, Hocsman (4), omaksuman oikeuskäytännön mukaisesti. Se, että Italian viranomaiset asettivat tunnustamisen ehdoksi soveltuvuuskokeen tietyissä aineissa, ei sinänsä ole yhteisön oikeuden vastausta, sillä mainittu oikeuskäytäntö antaa tällaisen mahdollisuuden.

Komission maaliskuussa 2003 saamissa kanteluissa kiistetään juuri nämä tehdyt päätökset. Komissio käsittelee parhaillaan näitä kanteluita ottaen huomioon yhteisöjen ulkopuolisissa maissa annettujen tutkintotodistusten tunnustamista koskevan viimeisimmän tuomion, joka on annettu 19. kesäkuuta 2003 asiassa C-l10/01 Malika Tennah-Durez (5).

Komissio on tietoinen siitä, että kantelijoilla on kiire saada ratkaisu kohtaamiinsa ongelmiin. Käynnissä olevan käsittelyn tulos ilmoitetaan heille heti kun se on saatavilla.

(1) EYVL L 233, 24.8.1978, s. 1.

(2) EYVL L 233, 24.8.1978, s. 10.

(3) Näiden vetoomusten käsittely on saatu päätökseen 21. maaliskuuta 2003.

(4) Kok. 2000, s. 1-6623.

(5) Ei vielä julkaistu oikeustapauskokoelmassa.